ASAP เดินหน้าขายแฟรนไชส์ “asap Select เฟส 2” มั่นใจ 5 ปีเปิดครบ 30 สาขา
ASAP เดินหน้าขายแฟรนไชส์ "asap Select เฟส 2" หลังเฟสแรกทยอยเปิดให้บริการแล้ว มั่นใจ 5 ปีเปิดครบ 30 สาขา ผลักดันผลการดำเนินงานโตตามเป้า
ASAP เดินหน้าขายแฟรนไชส์ "asap Select เฟส 2" หลังเฟสแรกทยอยเปิดให้บริการแล้ว มั่นใจ 5 ปีเปิดครบ 30 สาขา ผลักดันผลการดำเนินงานโตตามเป้า
15 ต.ค. 2562

นายทรงวิทย์ ฐิติปุญญา ประธานเจ้าหน้าที่บริหาร บริษัท ซินเนอร์เจติค ออโต้ เพอร์ฟอร์มานซ์ จำกัด (มหาชน) หรือ ASAP เปิดเผยว่า บริษัทพร้อมเปิดขายแฟรนไชส์ asap Select เฟส 2 แก่นักลงทุนที่สนใจเปิดบริการรถยนต์ให้เช่าและจุดจำหน่ายรถยนต์มือสองที่ครบสัญญาเช่าของ asap เพิ่มเติม หลังจากในเฟสแรกได้เริ่มทยอยเปิดให้บริการไปแล้ว 2 แห่ง ได้แก่ นครราชสีมาและนนทบุรี ส่วนที่อุบลราชธานี และเชียงใหม่ จะทยอยเปิดบริการเดือน ต.ค.และ พ.ย.นี้
สำหรับโมเดลแฟรนไชส์ asap Select มี 4 รูปแบบตามขนาดพื้นที่และเงินลงทุน ประกอบด้วย ไซส์ SS มีพื้นที่ 20-30 ตร.ม. เน้นขยายตามเมืองท่องเที่ยวเพื่อเป็นจุดให้บริการรถยนต์ให้เช่าระยะสั้น ไซส์ S พื้นที่ 100-200 ตร.ม. เหมาะกับในย่านชุมชนเมืองที่มีพื้นที่จำกัด 1-2 คูหา โดยมีรถยนต์ให้เช่าระยะสั้นและจุดจำหน่ายรถยนต์มือสอง , ไซส์ M พื้นที่ 300-450 ตร.ม. เหมาะกับทำเลเมืองเศรษฐกิจ เน้นทำตลาดรถยนต์ให้เช่าระยะสั้น และจุดจำหน่ายรถยนต์มือสอง และไซส์ L มีขนาดใหญ่ที่สุดพื้นที่ 700-1,000 ตร.ม. รูปแบบเหมือน คอมมูนิตี้ มอลล์ ซึ่งจะมีพาร์ทเนอร์ (Partners) การบริการด่วน (Quick Service) ร้านค้ารายย่อย (Retails) พร้อมให้บริการรถยนต์ให้เช่าและจุดจำหน่ายรถยนต์มือสอง ซึ่งเหมาะกับทำเลเมืองเศรษฐกิจ โดยจะให้คาดว่าใช้ระยะเวลาคืนทุน (Pay Back) เฉลี่ย 4-5 ปี
โดยปัจจุบันมีผู้สนใจติดต่อขอซื้อแฟรนไชส์ asap Select ในหลายภูมิภาค เนื่องจากมีความเชื่อมั่นในศักยภาพของแบรนด์ ASAP และจุดเด่นของแฟรนไชส์ asap Select ที่มีความเสี่ยงต่ำ โดยไม่ต้องลงทุนซื้อสต๊อกรถยนต์มาให้บริการเช่าหรือลงทุนสต๊อกรถมือสอง ซึ่ง ASAP จะให้การสนับสนุนทั้งรถยนต์ให้เช่าและรถที่นำมาจำหน่ายเป็นมือสอง ที่ผ่านการดูแลภายใต้มาตรฐานจากศูนย์โตโยต้าอีกด้วย
“หลังจากที่เราเริ่มขายแฟรนไชส์ asap Select ตั้งแต่ปีที่ผ่านมา พบว่า นักลงทุนให้ความสนใจเป็นจำนวนมาก โดย asap อยู่ในขั้นตอนกระบวนการคัดเลือกนักลงทุนที่มีความเหมาะสม  คาดว่าแต่ละปีจะเปิดขายแฟรนไชส์เพียง 5 สาขา สอดรับกับปริมาณรถครบสัญญาเช่าที่จะทยอยนำมาจำหน่ายเป็นรถยนต์มือสอง และต้องการรักษามาตรฐานที่ดีที่สุด เบื้องต้นคาดว่าจะสรุปรายละเอียดและเซ็นสัญญากับผู้ซื้อแฟรนไชส์ในเฟส 2 ได้ภายในสิ้นปีนี้ ก่อนจะทยอยเปิดให้บริการได้ภายในกลางปี 2563 เป็นต้นไป” นายทรงวิทย์ กล่าว
ทั้งนี้ มั่นใจว่าจะสามารถเปิดแฟรนไชส์ asap Select ให้ครบ 30 แห่ง ภายในระยะเวลา 5 ปีข้างหน้า ซึ่งจะช่วยให้ ASAP สามารถบริหารจัดการรถครบสัญญาเช่าที่นำมาจัดจำหน่ายเป็นรถยนต์มือสองได้อย่างมีประสิทธิภาพและเพิ่มสัดส่วนการขายรถยนต์มือสองจากช่องทางการจำหน่ายผ่านแอพพลิเคชั่น ASAP ศูนย์รวมการให้บริการรถยนต์แบบครบวงจร ASAP Auto Park และภายใต้แฟรนไชส์ asap Select เพิ่มขึ้น ซึ่งช่วยสนับสนุนอัตราการทำกำไรต่อหน่วยที่ดีและผลักดันการเติบโตด้านผลการดำเนินงานให้เป็นไปตามแผนงาน